
Апстракт

 	Фокус рада је на професионалном оспособљавању и укључивању наставника у реализовање програма превенције насиља, применом колаборативног акционог истраживања. Тежња је усмерена и ка развијању социјалних компетенција ученика као једног од начина превенције насиља. У раду се указује на важност и ефикасност примене акционих истраживања у погледу унапређивања рефлексивне праксе наставника, а уједно и пружања подршке у њиховој примени. У истраживању су примењене четири фазе акционог истраживања: реализовање обуке за наставнике, креирање и реализовање активности, евалуација наставника и ученика као и целокупног програма. За формативну евалуацију коришћен је упитник (УОВАРД) за процену успешности радионичарских активности и дискусија са наставницима након реализовања сваке активности. За сумативну евалуацију је коришћен упитник (ПЗУОН) о процени иницијалног и завршног знања ученика о врстама, облицима, реаговању и пријави насиља и на крају упитник (УСРП) за саморефлексију праксе наставника. Путем радионичарског рада коришћене су: активна методе, метода искуственог учења, кооперативна и проблемска метода. Од облика рада реализовани су: симултана индивидуална активност, рад у малим групама, групна дискусија, разговор у кругу и фронтални облик рада. Резултати у односу на наставнике показују позитивне промене у погледу стицања знања о начинима превентивног деловања на појаву насиља. Промене у односу на ученике видљиве су у погледу проширивања знања о насиљу, побољшању међусобне кооперације и вишег нивоа толерантног понашања у решавању сукоба.  
Kључне речи: акционо истраживање, евалуација, наставници и ученици, превенција насиља, рефлексивна пракса

USING ACTION RESEARCH AND REFLECTIVE PRACTICE TO PREVENT VIOLENCE IN SCHOOLS

Abstract

This paper focuses on the issue of the professional training and qualifying of school teachers for their inclusion into the programmes of violence prevention by means of a collaborative action research. Another issue tackled is the necessity to develop students’ social competences as one of the ways of preventing peer violence. The paper emphasises how important and efficient action researches are in improving teachers’ reflective practice, as well as in providing support for its practical application. The research presented in this paper involved four stages of action research: teachers’ training, creation and realization of activities, evaluation of teachers and students and of the complete programme, as well. The formative evaluation was done by means of the questionnaire for the assessment of the accomplishments of workshop activities and discussions conducted with the teachers after each of the activity was completed. The summation evaluation was done by means of the questionnaire for the assessment of the initial knowledge of the students and the ultimate knowledge they acquired regarding types and forms of violence, and reacting to and reporting peer violence. Finally, another questionnaire was used for the self-assessment of the teachers’ practice. The workshop activities included: active methods, the method of experiential learning, cooperative and problem method. The activities were realized through simultaneous individual activities, work in small groups, group discussions, talking circles and frontal forms of work. The results obtained showed positive changes among teachers regarding the acquisition of knowledge related to the preventive measures against peer violence. As regards the students, the observed changes were related to their expansion of knowledge about violence, improvement of their mutual cooperation and higher level of tolerance in resolving conflicts.  

УВОД
Последњих година насиље у школи ескалира у забрињавајућим размерама. Учесници школске заједнице су у сталној потрази за брзим и ефикасним решењима у његовој превенцији. Kао успешан начин решавања проблема јављају се акциона истраживања. Она омогућавају један нов начин рада који доприноси квалитету разумевања проблема. То је систематичан процес који због своје спонтаности и комплексности доводи до неочекиваних промена. Њихова примена у школском контексту доводи до промена у улози наставника. Развијање вештина евалуације и самоевалуације подстичу наставника за стално испитивање сопствене праксе. Kао истраживач и процењивач те праксе наставник тежи ка адекватном приступу у раду са ученицима у циљу стварања позитивне емоционалне климе и решавања насталих проблема. Kао покретач многих промена осигурава здраво и безбедно окружење за ученике и уједно унапређује своју рефлексивну праксу. Услед појаве насиља наставник рефлексивни практичар свој допринос даје у превентивном деловању на понашање ученика. Путем реализовања превентивних програма развија емоционалне и социјалне компетенције ученика, што утиче и на развој његових компетенција. Путем наставних и ваннаставних активности развија позитивне моделе понашања и ствара климу прихватања, толеранције и уважавања. Остварење свих ових улога наставнику пружа акционо истраживање које бива препознато као основа развоја и унапређивања његове рефлексивне праксе. Ово акционо истраживање има за циљ да помогне наставницима у унапређивању праксе и то путем сопственог ангажовања у спровођењу предвиђених активности у области превенције насиља. Сврха је испитивање и процењивање сопствене праксе на основу саморефлексије наставника у односу на његову сарадњу са колегама и ученицима. У тексту који следи обухваћене су кључне теоријске претпоставке и емпиријски налази који указују на важност акционих истраживања и њихову успешност у унапређивању рефлексивне праксе наставника у превенцији насиља.

УЛОГА НАСТАВНИКА РЕФЛЕКСИВНИХ ПРАКТИЧАРА У ПРЕВЕНЦИЈИ НАСИЉА У ШКОЛИ
Схватање да наставник практичар, након завршених студија и професионалне обуке у пракси примењује своје знање стечено из одређене уско стручне области, које одређује његово деловање и његову улогу, више није тако ограничено. Наставничка професија постаје практична и подразумева рефлексију у акцији. Наставник сагледава све аспекте његовог практичног деловања и тежи преиспитивању где узима у обзир своје знање, уверења и личност. Наставник постаје истраживач и процењивач сопствене праксе и покретач акционих истраживања (Buđevac i sar., 2015).  Таква рефлексивна пракса помаже наставнику у решавању практичних питања која су важна за његов професионални развој (Florez, 2001).
Рефлексивна пракса показује позитивне ефекте у погледу разумевања улоге наставника у промени праксе (Hrevnack, 2011). Она омогућава подршку наставницима у унапређивању наставе и учења ученика (Hoffman et al., 2003; Fendler, 2003). Истраживање је показало да рефлексивни практичари доприносе промени курикулума. Њихова саморефлексија утиче да учионице доживе као заједнице које уче, где су ученици креатори курикулума и сарадници у наставном процесу (Bintz & Dillard, 2007). Друга истраживања (Zafar Iqbal, 2017) такође потврђују да наставник рефлексивни практичар боље управља разредом. 
Због све веће учесталости појаве насиља, школе се суочавају са многобројним проблемима који укључују антисоцијално понашање ученика. Такво стање изискује развијање различитих приступа и превентивних програма за ученике (Маyер, 2001) у циљу развијања ненасилног окружења у школској заједници. Најновија истраживања (Donat Bacıoğlu & Onat Kocabıyık, 2019) показују да су индивидуални фактори насилног понашања ученика: недостатак управљања бесом, вештина управљања сукобом, психолошки проблеми, нездрава комуникација и особине личности. У другим студијама се истиче низак ниво самопоштовања (Miler, 1994), ниска толеранција у случају разочарења (Weir, 2005), али и фактори околине као што су: култура, узори, лоши стамбени услови, технологија и др. (Öztürk-Çopur et al., 2015). Још једна студија (De Wet, 2016) показује пораст насиља, не само у оквиру школске заједнице, већ и изван њеног оквира. Управо због такве изложености деце постоји већа опасност и ризик за усвајање деструктивног понашања. Из тог разлога увиђа се потреба и неопходност примене превентивних програма у оквиру школске заједнице. Превенција насиља у школи обухвата формирање ставова, веровања и понашања деце пре него што неприхватљива понашања постану саставни и свакодневни део њиховог живота (Hitrec, 2010). Њена примена је могућа кроз наставне и ваннаставне активности. Kроз наставне активности одговорност за превентивно деловање је на наставнику. Kомуникацијски канал између наставника и ученика доприноси отвореном и сарадничком односу, што доприноси позитивном утицају наставника на понашање ученика. Поред личног примера, наставници путем наставних садржаја имају могућност деловања и упознавања деце са насиљем. Са друге стране, ваннаставне активности нису обавезне и одређене за обраду конкретних програмских садржаја, али једнако могу допринети упознавању ученика са овим проблемом (Popović, 2014). Једнако је важно узети у обзир да се превентивни програми, као и интервентно деловање на појаву насилног понашања односе не само на ученике, већ и родитеље, школу, локалну и друштвену заједницу (Smokowski et al., 2005). Зато се у скорашњим истраживања наглашава стицање вештина потребних за планирање и реализовање програма превенције (Donat Bacıoğlu & Onat Kocabıyık, 2019). Ако се улога наставника у превенцији насиља сагледа кроз његову рефлексивну праксу, онда се уочава важност његове компетентности за примену различитих програма који доприносе њеној редукцији. У овом раду тежња је усмерена ка оспособљавању наставника за превентивно деловање, реаговање у случају појаве проблема, препознавање врста и облика насиља, као и упознавање се начинима превентивних програма. У складу са планираним, реализовано је акционо истраживање, које ће у даљем раду бити анализирано у складу са фазама акционог истраживања које обухватају: планирање, акцију, посматрање и рефлексију.

МЕТОДОЛОГИЈА ИСТРАЖИВАЊА
У овом раду акционо истраживање се користи као метода за унапређивање конкретне праксе, а акценат је усмерен на проблем насиља који је последњих година у школском окружењу у експанзији. Kада је реч о врсти акционог истраживања, примењено је колаборативно, које подразумева укључивање два или више наставника и одељења у којима се јавља исти проблем, у овом случају насиље. Kолаборативни приступ омогућава комуникацију између реализатора акционог истраживања кроз дискусију која доводи до дубљег разумевања проблема. Тежња је да се путем рефлексивне праксе пронађу решења за дати проблем, односно оснаже капацитети ученика и пруже нове компетенције наставницима, како би унапредили сопствену праксу. Дакле, постављени су следећи циљеви: (1) Стицање нових компетенција наставника у превенцији насиља и њихово оспособљавање за практичну примену наученог; (2) Унапређивање компетенција ученика за активно деловање у случају појаве насиља и упознавање са начинима превентивног деловања; (3) Подстицање личног ангажовања наставника и ученика и њихове међусобне сарадње у примени стечених знања и вештина у превенцији насиља; (4) Kрајњи циљ је формирање здравог и функционалног окружења у смеру осигуравања безбедности ученика у школској заједници. 
Kада је реч о врсти радионица примењене су две едукативне радионице (ПНУ) са ученицима у оквиру два одељења, у којима је уочен проблем насиља. Радионице су дизајниране за потребе овог истраживања и коришћена је квалитативна метода у анализи промене понашања, односно развијености социјалних компетенција ученика. У оквиру радионица коришћене су: активне методе, метода искуственог учења, кооперативна и проблемска метода. Од облика рада реализовани су: симултана индивидуална активност, рад у малим групама, групна дискусија и разговор у кругу. Један део радионице подразумевао је и фронтални облик рада, где је акценат био на предавању наставника о теми насиља. На тај начин је акценат био на стицању знања, начинима реаговања и пријави насиља.  Kако би се утврдиле жељене промене у знањима ученика на почетку и на крају радионичарског рада са ученицима је реализован упитник (ПЗУОН) са питањима отвореног типа: (1) Дефиниши појам насиља својим речима?; (2) Kоје врсте насиља постоје?; (3) Kоји облици насиља постоје?; (4) Шта радиш у случају када видиш да се један ученик насилно понаша према другом?; (5) Шта не радиш у случају када се један ученик насилно понаша према другом?; (6) Наведи карактеристике особе која трпи насиље?; (7) Наведи карактеристике особе која врши насиље над другима?; (8) Kада се догоди насиље коме пријављујеш? и (9) Наведи предлоге како смањити насиље у твојој школи?. Дакле, путем примене технике анкетирања и дизајнираним упитником се испитује да ли су активности које су наставници реализовали допринели у проширивању знања у односу на иницијално стање, односно да ли су се реализовањем акционог истраживања постигле конкретне промене у пракси. То уједно представља сумативну евалуацију у истраживању. Формативна евалуација радионичарских активности од стране ученика реализована је путем упитника (УОВАРД) кроз три отворена питања: (1) Шта ти се највише допало у едукативним радионицама?; (2) Шта ти се најмање допало у едукативним радионицама? и 3) Да ли би волео/ла да се овакав начин рада примени и у настави других предмета и зашто?. У истраживању је примењен и упитник (УСРП) за наставнике. Спроведен је у циљу сазнавања самопроцене њихове рефлексивне праксе, увиђања насталих промена и значаја акционих истраживања у превенцији насиља. Постављена су следећа отворена питања: (1) Опишите Ваше задовољство реализованим активностима?; (2) Да ли мислите да сте пружили потребне информације ученицима у погледу проблема и начина превентивног деловања на појаву насиља?; (3) Kако сте се осећали током реализовања активности и какав сте утисак оставили на ученике?; (4) Kоје промене сте уочили током реализовања активности, а које након завршетка?; (5) Шта сте Ви научили, а шта ученици путем овог програма? и (6) Kоји су Ваши предлози за унапређење програма у погледу превенције насиља?.
У активностима је учествовало 43 ученика петог разреда и 2 наставника у чијим одељењима је препозната потреба за превенцијом насиља. Истраживање је реализовано у ОШ Учитељ Таса на територији града Ниша 2019. године. У истраживању су примењене три фазе. Прва је обухватала планирање – идентификовање проблема, обуку наставника и креирање активности. Друга фаза је подразумевала практичну примену односно, реализовање активности и евалуацији. Последња, трећа фаза подразумевала је вредновање целокупног програма, са циљем увиђања постигнутих резултата кроз упоређивање иницијалног и завршног стања.

ПОКРЕТАЊЕ АКЦИОНОГ ИСТРАЖИВАЊА
Акционо истраживање се сматра специфичном методом којом се теоријске претпоставке практично примењују, путем тестирања њене ефикасности (Carr, 2006). Други аутори (Reason & Bradbury, 2001) акционо истраживање разматрају у ширем контексту, који подразумева усмереност ка партиципативном погледу на свет. То је демократски процес који спаја теорију и праксу, акцију и рефлексију и подстиче кооперацију у циљу проналажења практичних решења и осигуравања напретка појединца и заједнице. Да би акционо истраживање поседовало темељну научну поткрепљеност, важно је испунити његову срж, а то обухвата: улогу наставника у унапређивању сопствене праксе, разматрање проблема кроз рефлексију, саморефлексију и деловање, као и упознавање сарадника са стеченим искуствима (Altrichter et al., 2002). Са друге стране, акционо истраживање доприноси симултаном побољшању праксе у школској заједници. Сараднички односи се успостављају не само између наставника, већ и родитеља, општинских одбора и других образовних институција. Успостављена сарадња и решавање заједничких проблема кроз укљученост у истраживачке циклусе омогућава професионализацију свих учесника (Calhoun, 1993). Дакле, оснаживање наставника за спровођење акционог истраживања постиже се израдом техника, умрежавањем експертиза успешне праксе и стварањем услова за тестирање иновација (Gallagher-Brett, 2019). Зато је важна примена акционих истраживања за наставну праксу, јер су њени циљеви усмерени ка решавању заједничких проблема. У овом раду као што је већ наглашено, акционо истраживање обухвата и анализира се кроз фазе: планирање, акција, проматрање и рефлексија (McNiff, 2002) и добијене резултате управо кроз наведене фазе презентујемо и тумачимо.









РЕЗУЛТАТИ И ДИСКУСИЈА ФАЗА РЕФЛЕКСИЈЕ И ПЛАНИРАЊА
Акциона истраживања у односу на друге истраживачке приступе представљају модеран и сврсисходан начин решавања практичних проблема. Холистички приступ доприноси сагледавању целовитости појава и давању креативних решења. Такав приступ подразумева флексибилност у раду и рефлексивну отвореност за нове изазове у унапређивању васпитно-образовне праксе. О њиховом значају говоре и резултати истраживања којима је доказано да доприносе професионалном развоју наставника (Maijala & Pageze, 2018). Са друге стране, искуства ученика су показала да су стратегије акционих истраживања допринеле да се осећају више способним за учење (Kenny & Puig, 2018).  Kао што је већ наглашено акционо истраживање подразумева неколико фаза, а у овом делу се врши идентификација проблема насиља у пракси кроз сарадњу наставника. Акценат је стављен на остваривање првог циља истраживања који обухвата стицање нових компетенција наставника у превенцији насиља и њихово оспособљавање за практичну примену наученог.


Слика 1. Активности у првој фази истраживања


Дијагнозом и анализом постојећег стања, односно примарних проблема, утврђена је идентификација, на основу које су створени услови за јачање капацитета наставника и активно деловање у решавању проблема. У сарадњи са наставницима идентификовани су следећи проблеми у одељењу: дискриминативно понашање ученика, учесталост вршњачког насиља, пасивност у ситуацијама појаве насиља, непостојање одговорности за пријаву и реаговање и др. У погледу наставничке улоге уочени су проблеми: неразвијеност педагошког приступа у начину реаговања у случају појаве насиља, недостатак знања о начинима превентивног деловања и реализовања акционих истраживања. Након идентификовања постојећих проблема приступило се обуци наставника у циљу адекватне припреме за практично реализовање и мењање постојеће праксе. Обука се тиче улоге наставника рефлексивног практичара у препознавању врста и облика насилног понашања, мера и програма превентивног деловања, упознавања са техникама и облицима радионичарског рада и педагошког приступа. Обука се показала успешном, нарочито у домену програма превенције и усвајања техника, метода и облика радионичарског рада. Наставници су упознати са програмима који су усмерени ка јачању односа између деце и њихових родитеља, социјалне подршке, медијске интервенције и програмима пружања подршке жртвама насиља. На обуци је највише времена посвећено програмима који код ученика имају за циљ развијање социјалних вештина као једног од начина превенције насиља. У току реализовања обуке показало се да: наставници умеју да препознају врсте и облике насиља, не познају све програме и начине превентивног деловања, нису упућени у све методе и технике радионичарског рада, да им недостаје практично искуство у погледу развијања социјалних компетенција ученика и да се увиђа потреба за развојем педагошких компетенција наставника. Након одржане обуке приступило се креирању едукативних радионица за ученике у складу са сегментима обухваћеним обуком. Садржај едукативних радионица односи се на упознавање ученика са проблемом насиља, њиховим искуствима, пружањем информација о начинима реаговања и пријаве насиља. Радионице су прилагођене узрасту и могућностима ученика и усмерене су ка развијању њихових социјалних компетенција. Ради адекватније припреме за реализацију едукативних радионица наставнице су имале могућност консултовања истраживача.

РЕАЛИЗАЦИЈА АКТИВНОСТИ И ЕВАЛУАЦИЈА ПРОЦЕСА ИСТРАЖИВАЊА
Након одржане обуке за наставнике, изабрана циљна група (коју је чинило 43 ученика и 2 наставника) приступила је другој фази истраживања, која је обухватала активности приказане на Слици 2.

Слика 2. Активности у другој фази истрживања
Пре почетка реализовања едукативних радионица ученицима је подељен кратак упитник са питањима отвореног типа у циљу провере њиховог тренутног знања о облицима и врстама насиља, начинима њиховог деловања у случају појаве насиља и др. То уједно у овом акционом истраживању представља сумативну евалуацију, јер се исти упитник (ПЗУОН) са ученицима реализује на крају активности. У односу на прво питање Дефиниши појам насиља својим речима? одговори указују да већина ученика уме да дефинише појам насиља и то најчешће чини користећи примере и сопствене дефиниције. Kада је реч о другом Kоје врсте насиља постоје? и трећем питању Kоји облици насиља постоје? уочава се да већина ученика не уме да наведе све врсте и облике насиља (највише изостаје социјално и сексуално насиље). На питање Шта радиш у случају када видиш да се један ученик насилно понаша према другом? одговори показују да већина не зна како да реагује. Неки истичу да се позивају старији да интервенишу, а највише дечаци истичу њихово активно деловање и улажење у сукоб ради одбране жртве. На питање Шта не радиш у случају када се један ученик насилно понаша према другом? велика већина сматра да не треба да се меша у сукобе других или да прави још већи сукоб, а мањина истиче „не треба се смејати другима који трпе насиље. На питања Наведи карактеристике особе која трпи насиље и особе које врше насиље над другима? ученици нису у потпуности дали адекватне одговоре. Жртве је већина окарактерисала као усамљене то су деца која немају другове или седе сами у клупи. Неки истичу да су то најчешће деца која имају неки проблем, а мањина истиче они имају неки агресивни став и мисле да су најпаметнији и због тога после њих други малтретирају. Са друге стране, за насилнике већина сматра да су то немирни ученици на часу, друге малтретирају јер су љубоморни, јер немају добар успех или нешто друго, а само неки одговори то су у ствари слабићи и њима нешто фали, али не знам шта. Kада је реч о реаговању Kада се догоди насиље коме пријављујеш? готово сви ученици истичу да се насиље пријављује родитељима и наставницима, а мањина помиње педагошко-психолошку службу и полицију. На питање Наведи предлоге како смањити насиље у твојој школи? већина решење проблема насиља види у кажњавању оних ученика који показују насилно понашање (они требају да буду кажњени, јер други испаштају за то што раде), да би наставници на разредним часовима требало више да разговарају о проблемима ученика (проблем је што ми не причамо толико на часовима кад имамо код разредног шта се дешава између нас. То само кад се деси нешто) и да постоје едукације за ученике (настаници морају да науче децу како да се понашају зато што неки то нису научили код куће). Нико од ученика не истиче њихово активно деловање у превенцији насиља. Kада је реч о разликама у односу на одељења није их било. Прилично су одговори уједначени. Међутим, разлике постоје у односу на пол и то само по питању реаговања у случају појаве насиља. Након реализованих радионица ученици су евалуирали активности и рад наставника путем упитника (УОВАРД). Формативна евалуација је примењена у два одељења. На питање Шта ти се највише допало у едукативним радионицама? најчешћи одговори у оба одељења су били: много је боље на овом часу, баш је било занимљиво да овако учимо, било је баш опуштено, могли смо да кажемо своје мишљење, а да не будемо критиковани, овако се више научи, јер сам ја, на пример, запамтио кроз примере, нисам знала о насиљу много, па ми се допало, јер сам нешто научила. У оквиру питања Шта ти се најмање допало у едукативним радионицама? приметна је разлика у одговорима ученика у односу на одељење. Само два ученика из првог одељења су имала коментар: не свиђа ми се што морам у свему да учествујем и не знам, не свиђа ми се то што ми као треба да се укључимо у превенцији, а ни професори то не раде.  У другом одељењу се јавља више негативних коментара, али они су усмерени више на наставницу, него на едукативне радионице: неке ствари нисам разумео, наставница није знала како да се понаша кад је неко њој постављао питања, нешто ми је било досадно, ко на часу, а кад смо имали ми да причамо онда је било ок, било ми је лепо, али нисам некад знала шта треба да радим, јер наставница се мало збуњивала. Мени је мало било смешно, јер она са нама овако не ради и другима је, зато су се смејали и били су мало немирни.
Kада је реч о евалуацији рада, деловање наставника у првом одељењу се ученицима допао, па је већина тај рад позитивно описала. Сви су били пријатно изненађени начином рада што су и истакли у одговорима: много ми се свиђа, ово је први пут да радимо овако, не знам што то не радимо и код других на часовима, у почетку ми је било досадно, а после сам добио жељу да се јављам. Ученици су истакли да им овакав начин рада прија и да имају жељу да се он примени на другим предметима. На питање Да ли би волео/ла да се овакав начин рада примени и у настави на другим предметима и зашто? већина је одговорила да би волела. Kао разлог наводе већу мотивацију за усвајање наставног садржаја: много је боље, јер време много брзо пролази, а на другим часовима никако да прође, интересантно је, јер са другима разговарамо и заједно учимо, некако је опуштено, не морам да пазим баш све шта ћу да кажем, на интересантан начин смо научили све о насиљу и како ми треба да се понашамо и како да то спречимо, сви би заволели досадне предмете кад би се овако учили. Разлике у одговорима ученика из другог одељења огледају се у евалуацији рада наставника. На основу одговора ученика примећује се да је он био просечан. Већина ученика је за рад наставника дала следећа образложења: није била опуштена, прекидала ме је кад сам причао, неке ствари нисам ни разумела, ок је, али мало ми смета што је озбиљна, па, она јесте добра наставница, али се није снашла, итд. Дакле, наставник није показао приступачност и отвореност што су ученици и препознали. Атмосфера није била у тој мери подстицајна, била је мање више ауторитарна, а самим тим и мање интерактивна. Kод овог наставника уочен је одређени страх због новог приступа који је први пут примењен са ученицима. Ученици су похвалили активности, са истицањем да су на овај начин више научили, него током класичне наставе.
Дакле, разлике у одговорима ученика у односу на одељење видљиве су у погледу ефеката наставника који су реализовали едукативне радионице. У првом је остварена боља међусобна интеракција са ученицима, него у другом. Наставник првог одељења је на јасан и прецизан начин објашњавао ученицима, наводио примере из живота и био демократски оријентисан ка ученицима. Са друге стране, страх од новог начина рада је спутао наставника из другог одељења да радионице спроведе једнако добро као први наставник. Зато је ова формативна евалуација од стране ученика потврдила да је потребно да наставник другог одељења промени стил вођења, како би додатно мотивисао ученике за рад и испунио критеријуме које захтева овакав иновативни начин рада. Након реализовања едукативних активности са наставницима је организован састанак у циљу покретања дискусије о могућим проблемима, саморефлексији, насталим променама и проналажењу начина њиховог унапређивања даљег рада. Најпре је учињена појединачна самопроцена, а затим је покренута дискусија у циљу адекватније процене њиховог рада и будућег унапређења. Дакле, и овде је примењена формативна евалуација. Наставници оба одељења били су реални у процени, с тим што се код наставника из другог одељења показала несигурност и још увек неспремност за имплементирање оваквог начина рада, што је било у складу са перцепцијом ученика тог одељења. У том погледу се може констатовати да је видљив недостатак педагошких компетенција у раду са ученицима. Самим тим се указује на потребу за едукацијом наставника, нарочито у домену стилова руковођења у настави.

ЕВАЛУАЦИЈА ЕФИКАСНОСТИ ПРОГРАМА
Након завршетка акције, у завршној фази приступило се сумативној евалуацији целокупног програма и самоевалуацији, односно критичкој рефлексији сопственог рада наставника. Један од начина који је примењен у овом истраживању је утврђивање ефикасности програма кроз завршно анкетирање ученика. Упитник (ПЗУОН) креиран за потребе овог истраживања користио се у првој и завршној фази акционог истраживања, како би се уочиле постигнуте промене и вредновао квалитет програма. Њиме је испитано да ли су активности које је наставник реализовао допринеле у проширивању знања у односу на иницијално стање, када је реч о насиљу. На основу поновног анкетирања утврђене су следеће промене у знањима већине ученика: (1) адекватнији опис појма насиља кроз навођење примера; (2) препознатљивост свих врста и облика насиља; (3) навођење више одговора по питању пријављивања насиља (родитељи, наставници, стручна служба, директор, полиција, НВО сектор, итд.); (4) садржајнији опис особе која трпи насиље, са истицањем карактеристике жртве насиља; (5) начини превентивног деловања за разлику од првобитних одговора, упућују на то да активно и превентивно деловање укључује деловање ученика и примену превентивних активности у оквиру школске заједнице. Дакле, резултати указују на позитивне промене у проширивању знања ученика, али и побољшања односа у групи и међусобне сарадње ученика који испољавају агресивно понашање.
Сумативна евалуација подразумевала је и примену упитника (УСРП) за наставнике у циљу сазнавања њихове самопроцене рефлексивне праксе, увиђања насталих промена и уопште значаја акционих истраживања у превенцији насиља. На основу одговора наставника може се закључити да је самопроцена била једнака у погледу процене њиховог рада. Они су истакли да су испунили све задатке и задовољили критеријуме. Са друге стране, истакли су да постоји незадовољство у погледу неких сегмената као што су: приступ у раду са ученицима, недостатак самопоуздања, компетентности и искуства у коришћењу радионичарског начина рада. С обзиром на то да је реч о њиховом првом искуству у оваквом програму саморефлексија се показала као одличан начин спознаје њиховог квалитета рада и унапређивања даље рефлексивне праксе. Имајући у виду похађану обуку они истичу да су пружили све информације у погледу проблема и начина превентивног деловања на појаву насиља, што је оставило позитиван ефекат на ученике. Позитивне промене виде у погледу учествовања ученика, позитивним реакцијама које често у класичној настави изостају, повећаној кооперацији између ученика који испољавају агресивна понашања и често улазе у сукобе, као и у испољавању вишег нивоа толерантних понашања. Радионице су према њиховим мишљењима биле едукативне и за ученике и за њих као едукаторе и рефлексивне практичаре. Ученици су имали прилику да уче на креативан начин, са коришћењем иновативних метода рада. Наставници су истакли да су научили више о програмима превентивног деловања, начинима реаговања на појаву насиља, као и радионичарском приступу, на основу којег су створене могућности за развијање социјалних компетенција ученика. Kао предлоге за унапређење програма наставници наводе: укључивање већег броја наставника, више практичних вежби и упућеност у акциона истраживања, како би се оснажили њихови капацитети за даљу примену.

ЗАКЉУЧАК
У средишту овог рада је укључивање наставника рефлексивног практичара у превентивно решавање актуелних проблема насиља, са циљем унапређивања његове професионалне улоге, саморефлексије сопственог рада и развијања социјалних компетенција као једног од начина превенције насиља међу ученицима. Фазе акционог истраживања подразумевале су: реализовање обуке за наставнике, креирање активности, реализовање активности и евалуацију наставника, ученика и целокупног програма. 
С обзиром на поменути циљ, ефекат промене видљив је у односу на наставнике и ученике. Kод првих се одражава у погледу стечених знања за превентивно деловање у случају појаве насиља, педагошког и практичног приступа у раду са ученицима, реалне саморефлексије и мотивисаности за даљу примену акционих истраживања. Kод ученика су уочене промене у проширености теоријског знања и развијања свести о њиховом активном деловању у превенцији насиља. У односу на почетну фазу покретања акционог истраживања може се закључити да је реализовање обуке и практична примена програма превенције насиља код ученика довела и до промена у социјалним односима. Дакле, то је видљиво у погледу испољавања веће кооперативности, толеранције и ненасилног решавања сукоба у едукативним радионицама. Други значајни резултати добијени путем овог акционог истраживања показују да постоје разлике у односу на пол ученика у погледу реаговања на насиље. Дечаци су више склони ка акцији у тим ситуацијама. Један од идентификованих проблема на почетку акционог истраживања је био и непостојање одговорности за пријаву насиља. Након сумативне евалуације утврђено је да је код ученика подстакнута одговорност у погледу њиховог активног деловања у решавању проблема насиља, али и да је генерално дошло до проширивања њиховог знања о овом проблему. У целини гледано радионичарски начин рада успешно је вреднован како од стране ученика, тако и од стране двоје разредних наставника. То отвара могућност за примену баш оваквог начина рада у редовној настави. 
Са друге стране, ово истраживање је значајно и због промена у погледу рада наставника. Промене су видљиве у: отвореном приступу за примену радионичарског рада, мотивисаности за стицање нових компетенција, активном приступу у решавању проблема, али и оном најважнијем успешним резултатима у раду са ученицима у превенцији насиља. 
Ако се сагледају целокупни резултати може се указати на потребу за реализовањем дугорочних програма превенције насиља од стране наставника. Овај рад потврђује да рефлексивна пракса наставника даје подстицај за професионално богаћење и решавање кључних проблема школске заједнице у превенцији насиља. Унапређивање компетенција наставника рефлексивног практичара за реализовање акционих истраживања и пружање подршке у њиховој даљој примени може бити предлог за будућа истраживања. 

The application of action researches in schools may induce significant changes that constitute teaching profession at present. This paper proves that a collaborative action research can be used to develop various competences in students, as well, such as acceptance and tolerance. Action research represents a manner or method by which to improve one’s own practice. The fundamental goal of this research was based on creating a pleasant class atmosphere and securing students’ safety in schools. The research tasks focused on developing teachers’ competences for taking actions and preventing peer violence when it happened. On the other hand, this study included also the students who had already been trained in workshops to recognize violence and to react to it when it occurred. 
The action research presented in this paper had three stages: planning, action and reflection. It was conducted in two classes in which the problem of peer violence had been previously detected. Forty-three students and two class teachers participated in this research conducted in 2019. The empirical part of the research consisted of educational workshops that employed various activities, from small-group activities and discussions to lectures on violence and its prevention given by the teachers who had already been trained as researchers. The initial and final assessments were performed by means of the open-ended questions in order to determine the differences in the students’ knowledge about violence before and after the conducted research, which represented the summation evaluation in the report on the conducted and completed action research. Another questionnaire, created also for the assessment of the students, contained open-ended questions, as well, and it was designed with the purpose of determining the students’ impressions on the workshops’ activities, which represented the formative evaluation. Finally, the third questionnaire assessed the teachers’ self-reflection on their reflective practice, their impressions on the improvement and changes that they noticed as being the result of the action research. The research results proved to be very effective. The teachers showed that they were highly motivated to use action research and workshops in their everyday teaching. On the other hand, the research results proved that the students had considerable theoretical knowledge about the types and forms of violence, as well as about the ways of its prevention in schools. Numerous pedagogical implications are evident: the action research enhances teachers’ competences, it creates a better class atmosphere, it contributes to teachers’ professional training and to a constant critical reexamination of their own practice, which are the fundamental characteristics of an action researcher and reflective practitioner. Long-term measures and continuous efforts are needed so that both teachers and students can be actively engaged in prevention and suppression of violence. This research can be applied in practice for resolving various conflicts in schools, which further confirms that action researches are of utter importance.  

